钦定古今图书集成/方舆汇编/职方典/第1420卷 > 思恩府山川考二 府志
## 钦定古今图书集成/方舆汇编/职方典/第1420卷 > 思恩府山川考二 府志

白山土司

笔架山　：在乔利旧司治之东北。起伏三峰，形如笔架。离旧治十三里之遥。

九儿山　在丹良今司治西，接归德界。山头有九峰，远望如婴儿隐立，因名之。

独秀山　在乔利旧治之东，平地突起如笏，又名“印笏山。”

姑娘江　在司治东南。古时九妇女携手过江，骤然江涝涌出，冲去不见，土人因而名之。小溪　在上旺城头。发源由博学城头司前，自坑穿出，合红水大江。秋冬干涸，春夏汎涨。兴隆土司

挂榜山　：在司治东南，距司二十里。平远苍翠，状如悬榜。

旗山　在司治东五里。高峰突起，溪流环绕。上有石，刻“旗山带水” 四字。

鸡笼山　：在司治西南八十里。山极方广。相传，昔人见有一鸡栖止其上。每天将晓，辄闻山中鸡鸣声。

暗山　在司治南六十里。峰峦峭突，林木蓊郁。虽昼行必持炬，炬灭则满坞黑暗，如在漆室中。七首山　在司治西六十里。高峰峭壁，起伏七峰，似七人之首。俗传古有姊妹七人学仙于此，冲举而去，故名。

凤凰山　在司治后。峰势翩翩，宛如凤翥翔集。黄旛岭　在司治东南三十里。岭势峻绝，一望黄色，如树帜然。

清水江　在司治东北。有小水自安定刁河溢流出，至红水江，一线清流，四时不混，满江皆红，此水独清，故名。无舟楫，土人渡以竹筏。

红水江　在司治西北。源出滇南。由东兰土州至司上段、九城头，下都阳旧城、白山、安定，滩高石险，不通舟楫。春夏水涨，色红如赤，故名。七首水　在司治西南。从七首山下流入红水江。

鸡笼水　：在司治南。从鸡笼山下流出，绕归红水江。

定罗土司

独凤山　在司后三里。峰峦削平，形如独凤，故名。

将军山　在司东北。一峰高出，怪石巉岩，与那马司交界，距本司二十里。

三架山　在司治南。三峰尖耸，形如笔架，故名。与武缘县交界，距司二十里。

感土山　在司治东，距司二十里。秀丽清幽，中有岩穴。明正统间，土官岑瑛洗石，刻“镇安” 二字于上，若有风雨，其顶先出云气，故逢亢旱，人皆望之。

架溪　自旧城司界流入境内，经傲城头转向东北，绕陇开村出境，至那马土司注于红水江。产溪　自旧城司界入境，东至铁锁桥转流于北，经凌城头至傲城头与架溪合。

桥榜溪　自武缘县界入境，北经损城头，至于巩桥，又北至于傲城头之东，与架溪合。

旧城土司

八峰山　又名元武山，在城内，屹然一山，八峰耸翠。四面皆有畬田，其上有泉，味甘。昔土官岑瑛以石砌凳路，令人便于汲水。又刻“瞻云” 二篆字于石上，又于峭壁大书“兴学” 二字。

朱雀山　在司治前，尖峰上刻“悦服” 二字，旁有小字奉训大夫岑瑛书。

崠蒌山　在司治东北，距司三里。层峰磊石，其下有泉。

驮感山　：在司治西南，距司三里。磊石巉岩，下有涌泉。

崠藏山　：在司治西，距司三里。

岊砦岩　，在八峰山中。深十二丈，广二丈七尺，高一丈，石乳倒垂，清幽可玩。

崠蒌水　在司西北。源从崠蒌山，下有一石池。

仰出不竭，秋冬浅涸，春夏涨溢，流入驮感山穴，不知所之。土人推测，相传山径通驮感山。驮感水　在旧城司南，源在驮感山下，有一石穴泻出，四时不竭。经羊志城头，流出都阳土司界，转向归德土州内地。

下旺土司

大王山　：在司治左。层峰插霄，一名岊区山。距城一里。

垒石山　在司治右。石壁巉岩，耸秀非常。距城一里。

鬼山　在司治北。深林岑郁，有泉涌出于下。距城六里。

波岌山　：在司治西南，距城四里。乱石巉岩，有泉涌出，日每三潮三汐。

彭山　在旧司治左，距司二百里。

石缝山　：在旧司治左，距司百九十里。

蓬山　在司治后，与城相连。峰峦尖耸，屏翰司治。石壁巉岩，悬岩之半有观音小庵，祈感甚灵。崇峻岭　在司治前，距司二里，山势高耸。檂欀岭　在司治北，距城四里，其上出磨刀石。陇嚣水　在司治东南。水从山中流出，经古丽桥北向，合波岌水。

波岌水　在司治西南，距城四里。源出波岌山，环绕司治，流入旧城司治。

陇欀水　在司治北，距城五里。源出鬼山，流经司治左，与波岌水合流入旧司治。

渌劳水　在旧司治，源出渌多山。

那马土司

峨山　：在司治西北，距司五里。

苏玮山　：在司治西南，距司二十里。

岊旦山　在司西北，距司十里。峭壁插天，中有石洞，凄幽迥异。俗祀真武及二世祖黄晹像于其内。

文胡山　在司治南，距司五里，尖峰突兀。“砦崇” 岭　，在司北，距司二十里。山势嵯峨，屏翰司后。

檂企岭　在司治之西，距司十五里。标岭　在司南，距司四十里，界连武缘县《永宁六图》。岭势高峻，超出群峰。

六部岭　在司治南，距司十五里，界连北山土司思黎城头。岭势高大，超出群峰。

檂企水　在司西北。秋冬浅涸，春夏汎溢。司内田畦多资灌溉。其水源自石穴涌出，由上下马安城头流入旧城岊。《村口石穴》，逶迤曲折，莫测其处。

峨山水　在司西。出自石穴，逶迤至渌郁城头，汇入苏㙔山水。苏㙔水　在司西。从坑堑仰出，流至渌郁城头，合峨山水汇由周鹿城侧绕出兴隆司界，流注红水江，四时不涸。通司赖此荒歉无虞。

都阳土司

峒层山　在司北，距司十五里。山势高大，起伏如虎。下有峒岩，远望重峦，层层叠叠，故以为名。岊皂山　在司治后，山势如屏。

岊榔山　：在司治南，去司一百七十里。

旦山　在司治东北，距司十五里。山下有峒，虚敞清幽，怪石林立，状类人物，兼有石笋、石座等异。相传昔有樵者遇绿衣神人于此，端拱对语，须臾不见。至今遗迹尚在。远望婷婷独立，如梨园中唱旦之伫立于优场，故俗名为旦山。六娄山　在司治南一百二十里，一峰矗起。强山　在司治南一百二十里，峰峦高耸，下有石岩，题刻“顺山隐岩” 四字，故又名顺山。

勾核山　在司治西南，去司一百三十里。咘岊水　在司治西南一百二十里。平地有穴，阔数丈，水由地出。人初观之，澄清可鉴须眉，移时混浊如血赤，凝睇久之，渐变如米色。湫隘一泓，日三变其色，流不数武，汇入咘敬潭。

咘敬潭　，在司治西南一百二十里。潭阔过于咘岊，渊深莫测。水从潭底仰出，清澈冰壶，鱼多潜藏。观者必诚心默祝，朗声呼号，鱼方浮跃水面，奔逐如梭，历历可数。水由顺山东注武缘县河。潭侧

古零土司

龙角双峰山　在司治东原。思恩州土官岑瑛礨石为垣，在于山脚下，名为“古零堡” ，至今基址在焉。其山去司治二百里，两山峙立，尖峰突兀。以其状同“龙角” ，故以此名。

虎头山　在司治南三里。原思恩州土官岑瑛礨石为垣，在于山顶上，名为“金刚寨。” 其山一峰高耸，起伏蹲踞，俨若虎形，故名。

纱帽山　在司治后三里。独立无附，势干云霄，后高前卑，有类纱帽，故名。

下涝山　在司治下劳山左。

岊滚山　在司治右，下有高祖庙。

司前水　，自上林县界山下涌出，迂绕司左，由纱帽山后达入下远潭。溪涧盈尺，亢旱则涸，土民常于溪内掘地取水汲之。

下远潭　在司治后刁律隘山下。潭阔数丈，水碧澄清澈，冰壶迎滀。前司之水穿入刁律隘山根，莫测所之。

安定土司

砦油山　在司治西北，距司二十五里。山势崔嵬，摩汉干霄，四面峭壁峻峭，屹立如堵。旁有石磴嵚崎，可梯而上。好事牧儿竟登其巅者，往往见有署宇台榭，城门启闭在依稀间。内列金银器具辉煌，心目稍蒙觊觎窃攫之念，则阴霾四起，雷雨交作，凛然不敢仰视，匍匐而下，天气清爽如初。询之老民，历传此山为往昔蛮王岑顺屯驻之地，没而为神，故有此异。但岑顺不知为何代人，无可稽考。

陇茶山　在司治东彝江峒内。距司一百六十里。山无特异奇观，命名之意，不知其所由来。彝江峒　，在司治东，距司一百五十里。由匹夫关险道盘旋，始达其地。峒势条直如巷，中泻小水，前横大江。

彝江　在司治东，距司一百五十里。水由山根涌出，发源于东兰土州，流入大河。

韦太村水　在司治北，距司五十里。一水汪泓，滃然仰出，莫测其原。清泉幽碧，左右分流，一从地六村前流入小岭，始达大河；一从大察峒口迂回岭溪，自山缝泻出感唐城头之前，流注刁河隘地，暗透大河。

何旺堡，《山川》无考。